รัฐบาลไทย-ข่าวทำเนียบรัฐบาล-“พาณิชย์” ติดอาวุธทางปัญญา พร้อมดัน SMEs สู่ตลาดโลก
วันจันทร์ที่ 15 พฤษภาคม 2560
“พาณิชย์” ติดอาวุธทางปัญญา พร้อมดัน SMEs สู่ตลาดโลก
นางอภิรดี ตันตราภรณ์  รัฐมนตรีว่าการกระทรวงพาณิชย์ เปิดเผยว่า ที่ผ่านมาธุรกิจขนาดกลางและขนาดย่อม หรือ SMEs ถือได้ว่าเป็นกลไกหลักที่สําคัญในการขับเคลื่อนเศรษฐกิจของประเทศมาอย่างต่อเนื่อง และเพื่อให้ผู้ประกอบการ SMEs ไทยมีความเข้มแข็ง
และทันต่อกระแสโลกธุรกิจในอนาคต ตามนโยบายประเทศไทย 4.0 ที่เน้นการขับเคลื่อนเศรษฐกิจ ความคิดสร้างสรรค์ และเทคโนโลยีดิจิทัล สร้างความเข้มแข็งจากภายใน เชื่อมโยงเศรษฐกิจไทยสู่โลก กระทรวงพาณิชย์เองก็ได้มีนโยบายในการส่งเสริมและสนับสนุน SMEs มาอย่างต่อเนื่อง โดยเฉพาะอย่างยิ่งการติดอาวุธทางปัญญาให้กับผู้ประกอบการ SMEs ของไทยเพื่อสร้างความเข้มแข็งจากภายในให้พร้อมในการก้าวสู่ตลาดโลก อาทิ
1. การพัฒนาผู้ประกอบการ SMEs ให้เป็นมืออาชีพ ได้แก่ โครงการ DBD Modern Entrepreneurs คือ การคัดเลือกนักธุรกิจรุ่นใหม่มาให้ความรู้การเป็นผู้ประกอบการที่นํานวัตกรรมมาประยุกต์ใช้โครงการ DBD Smart Professional Entrepreneurs หรือ นักธุรกิจมืออาชีพ โดยกรมพัฒนาธุรกิจการค้าจะร่วมมือกับกรมส่งเสริมการค้าระหว่างประเทศในการพัฒนาต่อยอดเป็นผู้ส่งออก และโครงการ DBD Advance Creative Marketer หรือ นักการตลาดเชิงสร้างสรรค์ จะเป็นการพัฒนาศักยภาพด้านกลยุทธ์และนวัตกรรมของการเป็นผู้นําด้านการตลาดสมัยใหม่
2. การจัดตั้งสถาบันพัฒนาผู้ประกอบการการค้ายุคใหม่ หรือ New Economy Academy : NEA ขึ้นเพื่อเป็นศูนย์กลางในการพัฒนายกระดับผู้ประกอบการ SMEs ของไทยให้พร้อมเข้าสู่เศรษฐกิจยุคใหม่ ผ่านเครือข่ายความร่วมมือที่เชื่อมต่อกันทั่วประเทศ ทั้งนี้มีผลสําเร็จของการดําเนินการสัมมนาและฝึกอบรมให้แก่ผู้ประกอบการทั้งส่วนกลางและส่วนภูมิภาคที่ผ่านมา อาทิ หลักสูตรการเสริมสร้างขีดความสามารถในการแข่งขันหลักสูตรการรับมือเศรษฐกิจยุคใหม่ (New Economy) หลักสูตรเฉพาะสําหรับกลุ่มธุรกิจ หลักสูตร Smart Businessman และหลักสูตรเตรียมความพร้อมเจาะตลาดโลก เป็นต้น
3. การปฏิรูปอุตสาหกรรม อาทิ อุตสาหกรรมสมุนไพรและการตลาด กระทรวงพาณิชย์ร่วมกับหน่วยงานที่เกี่ยวข้องจัดตั้งทีมขับเคลื่อน หรือ Task force กําหนดสมุนไพรที่มีศักยภาพในการทําตลาดจํานวน 4 ชนิด ได้แก่ ขมิ้นชัน ไพล บัวบก และกระชายดํา มีประเทศเป้าหมายหลัก คือ อาเซียน รวมทั้งผลักดันให้ไทยเป็นศูนย์กลางการจัดงานผลิตภัณฑ์สมุนไพร หรือ Herbal Expo ในระดับ ASEAN
รัฐมนตรีว่าการกระทรวงพาณิชย์ กล่าวเพิ่มเติมว่า กระทรวงพาณิชย์นอกจากจะช่วยส่งเสริมพัฒนาผู้ประกอบการ SMEs ให้มีความเข้มแข็งจากภายในแล้ว ในขณะเดียวกันกระทรวงพาณิชย์ยังทําหน้าที่เป็น ผู้อํานวยความสะดวกทางการค้าให้กับผู้ประกอบการ SMEs ที่ต้องการจะขยายตลาดออกไปยังต่างประเทศด้วยอีกทางหนึ่ง ซึ่งในปี 2560 นี้ กระทรวงพาณิชย์ตั้งเป้าหมายการส่งออกเพิ่มขึ้นร้อยละ 5 โดยมีแนวทาง การขับเคลื่อน ดังนี้
1. การเจรจาความตกลงการค้าแบบทวิภาคีทั้งรูปแบบความตกลงเขตการค้าเสรี (FTA) และความเป็นหุ้นส่วนเศรษฐกิจ (Strategic Partnership) ซึ่งเป็นกรอบความตกลงที่เล็กลง เป็นรายอุตสาหกรรม รายสินค้า เพื่อให้ความตกลงระหว่างกันบรรลุเร็วขึ้น ช่วยอํานวยความสะดวกแก่การค้าการลงทุน
2. การใช้หลักการ 3 New คือ New Product นําสินค้าใหม่ที่มีมูลค่าเพิ่มเข้าสู่ตลาด New Place เจาะตลาดใหม่ที่มีศักยภาพ และ New People ทําการค้ากับลูกค้ากลุ่มใหม่ เช่น ผู้บริโภคสินค้าฮาลาล กลุ่มผู้สูงอายุ กลุ่มคนรักสัตว์เลี้ยง
3. การส่งเสริมให้ผู้ประกอบการไทยไปลงทุนในต่างประเทศ (Outward Investment) ผ่านคณะทํางานด้านการส่งเสริมการส่งออกและการลงทุนในต่างประเทศ (D4) ด้วยการให้ภาคเอกชนรายใหญ่ที่เคยไปลงทุนแล้วเป็นพี่เลี้ยงให้แก่เอกชนรายอื่น หรือแบบเพื่อนช่วยเพื่อน อีกทั้งเพิ่มเติมแนวคิดที่ปรึกษาระดับภูมิภาค หรือ Regional Advisor เน้นเป็นรายภูมิภาคเชิงรุก โดยเชิญภาคเอกชนที่มีความเชี่ยวชาญในแต่ละภูมิภาครวม 7 ภูมิภาคมาเป็นที่ปรึกษา เพื่อร่วมจัดทําแผนผลักดันการส่งออกทั้งระยะสั้นและระยะยาว
4. การจัดงานแสดงและจําหน่ายสินค้าระดับนานาชาติ เพื่อดึงดูดผู้ประกอบการต่างประเทศให้เข้ามาซื้อสินค้าไทยเพิ่มมากขึ้น และเป็นการสร้างภาพลักษณ์ที่ดีให้กับผู้ประกอบการจากทั่วโลกได้เห็นศักยภาพ ของสินค้าไทย จํานวน 2 งาน ได้แก่ งาน Thaifex World of Food ระหว่างวันที่ 31 พฤษภาคม–4 มิถุนายน 2560 ควบคู่กับงาน Thailand Rice Convention ซึ่งจัดงานวันที่ 28–30 พฤษภาคม 2560 โดยคาดว่าจะมี ผู้ซื้อสินค้าอาหารและสินค้าเกษตร ผู้เข้าร่วมเจรจาการค้า ตลอดจนผู้เข้าร่วมงานกว่า 150,000 คน